F’konferenza tal-aħbarijiet virtwali, il-Ministru responsabbli mid-djalogu soċjali, Carmelo Abela qal li l-Gvern qiegħed kontinwament jindaga biex jiżgura li ma jkunx hemm abbużi fuq il-post tax-xogħol minħabba l-imxija tal-COVID-19. Il-Ministru Abela qal li mis-6 ta’ Marzu lil hawn id-Dipartiment tar-Relazzjonijiet Industrijali u l-Impjiegi rċieva mas-6,000 mistoqsija u fl-aħħar ġimgħa medja ta’ 300 telefonata kuljum li għandhom x’jaqsmu mal-impjiegi fl-isfond tal-pandemija tal-Coronavirus. Ħabbar li għalhekk se jinfetħu żewġ helplines, għall-ħaddiema bin-numru 1575 u għal min iħaddem bin-numru 1576. “Dan il-helpline jista’ jintuża għal direzzjoni marbuta ma kwistjonijiet fosthom: kundizzjonijiet tax-xogħol, leave tal-kwarantina, rati ta’ ħlas, reduced hours, unpaid leave, forced leave, collective redundancies. Dan ser jopera mit-08:00 sal-16:00 mit-Tnejn sal-Ġimgħa. Tista wkoll tintbgħat email fuq [email protected] ” Il-Ministru Abela qal li l-pagi u l-kundizzjonijiet tal-ħaddiema ma jistgħux jinbidlu b’mod arbitrarju. Huwa semma’ kif fit-tielet pakket ta’ għajnuna finanzjarja għan-negozji, il-Gvern se jagħti €800 fix-xahar bħala paga lill-ħaddiema fis-setturi l-l-aktar milquta. Qal li l-għaqdiet ta’ min iħaddem wiegħdu li l-employers se jġorru l-parti tagħhom u jekk għal xi raġuni ma jistgħux iżomm ma dan il-ftehim, huma obbligat jikkuntatja lid-Dipartiment għar-Relazzjonijiet Industrijali u tal-Impjieg u mhux jieħdu l-liġi f’idejhom. Id-Direttur Ġenerali tad-Dipartiment Diane Vella qalet li fuq is-sit elettorniku tad-dipartiment hemm dokumenti bil-mistoqsijiet li l-aktar qed isiru f’din iċ-ċirkustanza u t-tweġibiet għalihom.